OBH 799/1995.
Az állampolgári jogok országgyűlési biztosa általános helyettesének jelentése
Ügyintéző: dr. Kántor Ferenc

Az eljárás megindulása

K. P. pilisvörösvári lakos 1995. szeptember 15-én panasszal fordult az Országgyűlési Biztos Hivatalához. Panaszbeadványában sérelmezte, hogy felesége részére a Pest Megyei Kárrendezési Hivatal által hozott 13-1933220-0318613/94/0 számú határozatát a törvényes határidőn belül megfellebbezték, melyet a hivatal még nem bírált el. Attól tart, hogy ha későn jut kárpótlási  jegyeihez, nem tud résztvenni az általa tervezett árverésen.
Mivel a rendelkezésemre álló adatok alapján alkotmányos visszásságra engedtek következtetni, a vizsgálatot 1996. február 19-én megindítottam. Megkerestem az Országos Kárrendezési és Kárpótlási Hivatal Jogorvoslati Főosztályát és az ügyben soron kívüli tájékoztatást kértem. 

Megállapított tényállás

Panaszos felesége 1995. június 17-én kapta kézhez vagoni sérelem miatt kapott kárpótlásról szóló határozatát. A határozatot a panaszos a törvényes határidőn belül megfellebbezte. A fellebbezést a másodfokú közigazgatási szerv 1995. december 5-én elbírálta, majd saját határozatát 1996. február 2-án kijavította.

Jogszabályi háttér

A vagyoni kárpótlás megállapítása során az államigazgatási eljárás általános szabályairól szóló 1957. évi IV. törvény rendelkezését kell alkalmazni az 1991. XXV. törvény 10-12.§-ában foglalt eltérésekkel.
Az 1957. évi IV. törvény 15.§ (1) bekezdése szerint: Az érdemi határozatot a kérelem előterjesztésétől, illetőleg az eljárás hivatalból történt megindításától számított 30 napon belül kell meghozni.
Az 1991. évi XXV. törvény 12.§ (5) bekezdés a/ pontja szerint: az ügyintézési határidő a kérelem benyújtásától számított hat hónap, melyet a hivatal vezetője egy ízben, legfeljebb három hónappal meghosszabbíthat.
Ezek a határidők vonatkoznak mind az alapeljárásra, mind a fellebbezések elintézésére.

A vizsgálat megállapításai

A vizsgálat megállapította, hogy panaszos fellebbezésének elbírálása során a másodfokon eljáró közigazgatási szerv a fellebbezés elbírálására megszabott határidőt nem lépte túl, a fellebbezést - 1995. december 5-én - a törvényes határidőn belül elbírálta. A másodfokon eljáró közigazgatási szerv észlelte, hogy határozata kijavításra szorul, melyet 1996. február 2-án kelt határozatával rendezett, melyet panaszos 1996. március 4-én kézhez vett.
Az állampolgári jogok országgyűlési biztosáról szóló 1993. évi LIX. törvény 16.§ (1) bekezdése szerint az országgyűlési biztos akkor jogosult eljárni, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmaradása következtében a panaszost állampolgári jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőséget kimerítette, illetőleg jogorvoslati lehetőség nincs számára biztosítva. Mindezek alapján megállapítottam, hogy alkotmányos jogsértés nem történt. A panaszos részére a szükséges tájékoztatást 1996. április 29-én kelt levelemben megadtam.

Budapest, 1996. május 8.

Dr. Polt Péter